ஆரவ் சந்தோஷம் துள்ளி விளையாடும் முகத்தோடு வீட்டிற்கு வர அங்கே நடுவீட்டில் பழங்களும் இனிப்புகளும் குவிந்திருந்தது. முன்பின் தெரியாத பத்து பதினைந்து பேர் பிரியங்காவுடனும், சாரதாம்பாளுடனும் சந்தோஷமாக பேசி சிரித்து கொண்டு இருந்தனர். ஆரவ்வை கண்டதும் பிரியங்கா ஆரவ் அருகில் வந்து குரலை குறைத்து, “உண்மையிலே உனக்கு என்மேல பாசம் இருந்தா கொஞ்ச நேரம் எந்த பிரச்சனையும் பண்ணாம அமைதியா இரு” என்று அவனை இழுத்துசென்று சோபாவில் அமர்த்தினாள். பார்பி வீட்டின் சூழ்நிலை புரிந்ததும் தான் இருக்கும் இடம் தெரியாமல் ஒரு மூலையில் ஒதுங்கி நின்று கொண்டாள்.